Document ID: 32011D0879

KOMISSION TÄYTÄNTÖÖNPANOPÄÄTÖS,
annettu 21 päivänä joulukuuta 2011,
eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista annetun neuvoston direktiivin 2009/158/EY liitteiden II ja IV muuttamisesta
(tiedoksiannettu numerolla K(2011) 9518)
(ETA:n kannalta merkityksellinen teksti)
(2011/879/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 30 päivänä marraskuuta 2009 annetun neuvoston direktiivin 2009/158/EY (1) ja erityisesti sen 34 artiklan,
sekä katsoo seuraavaa:
(1)
Direktiivissä 2009/158/EY vahvistetaan eläinten terveyttä koskevat vaatimukset, jotka koskevat siipikarjan ja siitosmunien kauppaa unionin sisällä ja tuontia kolmansista maista. Sen liitteessä II vahvistetaan säännöt, jotka koskevat laitosten hyväksymistä kyseisten tavaroiden unionin sisäistä kauppaa varten sekä valvontaohjelmia, jotka on toteutettava tiettyjen tautien osalta eri siipikarjalajeissa. Direktiivin 2009/158/EY liitteessä IV vahvistetaan kyseisen direktiivin soveltamisalaan kuuluvien siipikarjatavaroiden unionin sisäisessä kaupassa käytettävät eläinlääkärintodistusten mallit.
(2)
Direktiivin 2009/158/EY liitteessä II, sellaisena kuin se on muutettuna komission päätöksellä 2011/214/EU (2), vahvistetaan Salmonellaa ja Mycoplasmaa koskevat diagnostiset menettelyt.
(3)
Direktiivin 2009/158/EY liitteessä II olevassa III luvussa vahvistetaan taudinvalvontaohjelmia koskevat vähimmäisvaatimukset. Kyseisessä luvussa kuvataan Salmonella pullorum ja Salmonella gallinarum -tartuntaa koskevat koemenettelyt. On kuitenkin tarpeen säätää tietyistä lisäyksityiskohdista, jotka koskevat Salmonella arizonae -tartunnan testausta.
(4)
Lisäksi direktiivin 2009/158/EY liitteessä IV esitetyn, untuvikkoja koskevan eläinlääkärintodistuksen mallin osan I kohtaan I.31 sisältyy vaatimus täyttää yksityiskohtaiset tiedot, jotka koskevat sen kattamien tavaroiden tunnistustietoja.
(5)
Kyseinen vaatimus tarjoaa arvokasta tietoa sen vanhempaispolven (-polvien) terveydentilasta, josta untuvikot ovat peräisin, erityisesti tiettyjen Salmonellan serotyyppien testauksen osalta. Osa kyseisistä tietovaatimuksista näyttää kuitenkin aiheuttavan tarpeetonta hallinnollista rasitusta liiketoiminnan harjoittajille, erityisesti ottaen huomioon kuoriutumisen ennakoimattomuus. Lisäksi tietyt tiedot, jotka vaaditaan täytettäväksi kyseiseen kohtaan, täytetään todistuksen muihin kohtiin.
(6)
Kyseiset tiedot olisi sen vuoksi poistettava siitosmunia, untuvikkoja ja siitossiipikarjaa ja tuotantosiipikarjaa koskevien eläinlääkärintodistusten mallien kohdasta 1.31 ja korvattava tiedolla ”Hyväksyntänumero”, joka tarjoaisi selvemmän tiedon asianomaisten tavaroiden alkuperästä. Kyseisten todistusmallien osassa II olevien huomautusten osaa I olisi sen vuoksi muutettava.
(7)
Sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista 8 päivänä elokuuta 2008 annetun komission asetuksen (EY) N:o 798/2008 (3) liitteessä IX säädetään jalostukseen ja tuotantoon tarkoitettujen sileälastaisten lintujen sekä niiden siitosmunien ja untuvikkojen tuontiin sovellettavista erityisvaatimuksista.
(8)
Kyseisen liitteen II osan 3 kohdassa, sellaisena kuin se on muutettuna komission täytäntöönpanoasetuksella (EU) N:o 1380/2011 (4), säädetään, että jos untuvikkoja ei kasvateta siitosmunat tuoneessa jäsenvaltiossa, ne on kuljetettava suoraan niiden lopulliseen määräpaikkaan ja pidettävä siellä vähintään kolme viikkoa kuoriutumispäivästä. Kyseinen vaatimus olisi otettava huomioon asianomaisessa direktiivin 2009/158/EY liitteessä IV vahvistetussa untuvikkoja koskevassa eläinlääkärintodistuksen mallissa. Kyseistä todistusmallia olisi sen vuoksi muutettava.
(9)
Direktiiviä 2009/158/EY olisi sen vuoksi muutettava.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan direktiivin 2009/158/EY liitteet II ja IV tämän päätöksen liitteen mukaisesti.
2 artikla
Tätä päätöstä sovelletaan 1 päivästä helmikuuta 2012.
3 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä joulukuuta 2011.

Labels: 3
17
6